**Margit Dale** (født 9. mars 1975) er en norsk tradisjonsmatformidler, matblogger, kokebokforfatter, programleder og politiker (Sp). Hun er gift med Frode Verpe som hun har tre barn sammen med. Dale er utdannet sykepleier og heimkunnskapslærer og er blant annet kjent som programleder for TV 2-seriene *Fjellmat* og *Kystmat* hvor hun deltok sammen med Rune Andersen og Trond Moi. 

Første sesong av TV-serien *Fjellmat* ble vist på TV 2 i 2015, og i 2017 viste TV 2 sesong 2 av serien. I 2019 var hun sammen med Rune Andersen og Trond Moi aktuell med TV-serien *Kystmat* på TV 2. *Kystmat* sesong 2 ble innspilt sommeren 2019 og ble vist på TV 2 våren 2020. Margit Dale deltok også i NRK-serien *Folkeopplysningen* i 2018. Hun slaktet et lam i programmet, og det resulterte i at flere av de andre deltakerne i programmet trakk seg. Programmet fikk bred medieomtale med blant annet et innslag i NRKs *Lørdagsrevyen*.

I 2015 var hun medforfatter for kokeboka *Rune & Margit & Moi – I Setesdals kulinariske skattkammer*. Forlaget Vigmostad & Bjørke har i sin vårkatalog for 2020 oppgitt at Dale er delaktig i en ny kokebok med tittel *Kystmat* som skal utgis i juni 2020.

2019 etablerte hun hjemmesiden sin med blogg og oppskriftsarkiv. Dale holder også foredrag og tar konferansieroppdrag.

Margit Dale er oppvokst på slektsgården Systog Dale i Valle. I 2003 overtok hun slektsgården etter sin far og er per 2020 bosatt der med ektemann og tre barn. Ifølge boken *Rune & Margit & Moi - I Setesdals kulinariske skattkammer* var oppveksten preget av matauk og matlaging etter gamle lokale tradisjoner. Denne oppveksten har lagt grunnlaget for hennes matfilosofi hvor bærekraft, jakt og det å høste av naturen står sentralt.  

I 2011 ble hun valgt inn i kommunestyret i Valle kommune for Senterpartiet. Hun fikk fornyet tillit i kommunestyret i Valle ved valgene i 2015 og 2019. Ved fylkestingsvalget 2019 ble hun også valgt inn i fylkestinget og fylkesutvalget i det nye fylket Agder.

Utgivelser
----------

* *Rune & Margit & Moi – I Setesdals kulinariske skattkammer*, Vigmostad & Bjørke, Bergen 2015
* *Kystmat*, med Rune Andersen og Trond Moi, Vigmostad & Bjørke, Bergen 2020
* *Heimelaga - Oppskrifter og kvardagslykke frå Margits kjøkken*, Vigmostad & Bjørke, Bergen 2021
* *Naturleg - Enkle matoppskrifter og jordnære gleder*, Vigmostad & Bjørke, Bergen 2022
* *Setesdal - Kulinariske skattar og levande tradisjonar,* Systog Dale Produksjoner, Valle 2024

TV-program
----------

* *Fjellmat* – med Rune Andersen og Trond Moi, TV2, 2015 og 2017
* *Folkeopplysningen*, NRK, 2018
* *Kystmat* – med Rune Andersen og Trond Moi, TV2, 2019 og 2020

Referanser
----------

1. ↑  «Margit Dale – Setesdalswiki». *www.setesdalswiki.no*. Besøkt 20. juli 2020.
2. 1 2 3 4  «Margit Dale – Setesdalswiki». *www.setesdalswiki.no*. Besøkt 5. februar 2020.
3. ↑  Andreassen, Peer (22. november 2019). «Foreslår å bruke 50.000 på TV-produksjon». *Grimstad Adressetidende*. Arkivert fra originalen 5. februar 2020. Besøkt 5. februar 2020.
4. ↑  «NRK TV – Folkeopplysningen». Besøkt 5. februar 2020.
5. ↑  Torjusen, Anette (5. september 2018). «Kjendisflukt fra Folkeopplysningen etter lammeslakt». *NRK*. Besøkt 5. februar 2020.
6. ↑  «NRK TV – Dagsrevyen». Besøkt 5. februar 2020.
7. ↑  «Rune & Margit & Moi | ARK Bokhandel». *www.ark.no*. Arkivert fra originalen 5. februar 2020. Besøkt 5. februar 2020.
8. ↑  «Katalog Vigmostad & Bjørke vår 2020». *Issuu* **(engelsk)**. Besøkt 5. februar 2020.
9. ↑  «Margit Dale». *Margit Dale* **(norsk)**. Besøkt 5. februar 2020.
10. ↑  Fløde, Vidar (23. oktober 2019). «Her er det første Agder fylkesting – og her bor de». *Agderposten*. Arkivert fra originalen 5. februar 2020. Besøkt 5. februar 2020.

Eksterne lenker
---------------

* Margit Dales hjemmeside
* Om Margit Dale på Setesdalswiki

|  |  |
| --- | --- |
| Oppslagsverk/autoritetsdata | VIAF
 |